Document ID: 32012R0429

REGOLAMENT TA’ IMPLIMENTAZZJONI TAL-KUMMISSJONI (UE) Nru 429/2012
tat-22 ta’ Mejju 2012
li jemenda r-Regolament (UE) Nru 1014/2010 bil-għan li jkun hemm mudell komuni għan-notifika ta’ żbalji mill-manifatturi tal-karozzi tal-passiġġieri
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 443/2009 tal-Parlament Ewropew u tal-Kunsill tat-23 ta’ April 2009 li jistabbilixxi standards ta’ rendiment għall-emissjonijiet minn karozzi ġodda tal-passiġġieri bħala parti mill-approċċ integrat tal-Komunità biex jitnaqqsu l-emissjonijiet ta’ CO2 minn vetturi ħfief (1), u b’mod partikolari l-ewwel subparagrafu tal-Artikolu 8(9) tiegħu,
Billi:
(1)
Minħabba li n-notifika tal-iżbalji fid-dejta dwar l-emissjonijiet tas-CO2 minn manifattur skont l-ewwel subparagrafu tal-Artikolu 8(5) tar-Regolament (KE) Nru 443/2009 hija pass importanti fil-verifikazzjoni tad-dejta li tifforma l-bażi għall-kalklolu tal-miri tal-emissjonijiet speċifiċi kif ukoll tal-emissjonijiet speċifiċi medji għall-manifatturi kollha, xieraq li jkun hemm proċedura ċara u trasparenti għal dik in-notifika.
(2)
Huwa xieraq ukoll li jkun stipulat l-użu ta’ mudell komuni għan-notifika tal-iżbalji sabiex ikun żgurat li l-informazzjoni nnotifikata mill-manifatturi lill-Kummissjoni tista’ tkun verifikata u pproċessata f’waqqitha.
(3)
Il-miżuri stipulati f’dan ir-Regolament huma skont l-opinjoni tal-Kumitat dwar it-Tibdil fil-Klima,
ADOTTAT DAN IR-REGOLAMENT:
Artikolu 1
Fl-Artikolu 9 tar-Regolament tal-Kummissjoni (UE) Nru 1014/2010 (2), jiżdiedu l-paragrafi 3, 4 u 5 li ġejjin:
“3. Il-manifatturi li jinnotifikaw l-iżbalji f’konformità mal-ewwel subparagrafu tal-Artikolu 8(5) tar-Regolament (KE) Nru 443/2009 għandhom jużaw is-settijiet tad-dejta proviżorji nnotifikati mill-Kummissjoni skont l-Artikolu 8(4) bħala l-bażi tan-notifika tagħhom.
In-notifka tal-iżball għandha tinkludi s-settijiet tad-dejta kollha relatati mar-reġistrazzjonijiet tal-vetturi li huwa responsabbli għalihom il-manifatturi li qed jibgħat in-notifika.
L-iżball għandu jkun indikat permezz ta’ entrata separata fis-sett tad-dejta għal kull verżjoni, intitolata “Kummenti mill-manifattur”, fejn għandu jkun speċifikat wieħed minn dawn il-kodiċijiet li ġejjin:
(a)
Kodiċi A, fil-każ li r-rekords ġew mibdula mill-manifattur;
(b)
Kodiċi B, fil-każ li l-vettura ma tistax tiġi identifikata;
(c)
Kodiċi C, fil-każ li l-vettura taqa’ ’l barra mill-kamp ta’ applikazzjoni tar-Regolament (KE) Nru 443/2009 jew il-produzzjoni tagħha twaqqfet.
Għall-finijiet tal-punt (b) tat-tielet subparagrafu, vettura ma tistax tiġi identifikata meta l-manifattur ma jistax jidentifika jew jikkoreġi l-kodiċi għat-tip, għall-varjant u għall-verżjoni, jew fejn applikabbli, għan-numru tal-approvazzjoni tat-tip indikat fis-sett tad-dejta proviżorju.
4. Meta manifattur ma jkunx innotifika l-iżbalji lill-Kummissjoni skont it-tielet subparagrafu, jew meta n-notifika tiġi sottomessa wara l-iskadenza tal-perjodu ta’ tliet xhur stipulat fl-Artikolu 8(5) tar-Regolament (KE) Nru 443/2009, il-valuri proviżorji notifikati f’konformità mal-Artikolu 8(4) ta’ dak ir-Regolament għandhom ikunu kkunsidrati bħala finali.
5. In-notifika tal-iżball msemmija fil-paragrafu 3 għandha tintbagħat f’format elettroniku li ma jistax jitħassar, immarkata “Notifika ta’ żball - emissjonijiet ta’ CO2 mill-karozzi” u għandha tintbagħat fuq dan l-indirizz:
European Commission
Secretariat General
B-1049 Brussels
BELGIUM
Għall-finijiet ta’ informazzjoni għandha tintbagħat kopja elettronika tan-notifika fuq dawn l-indirizzi elettroniċi:
EC-CO2-LDV-IMPLEMENTATION@ec.europa.eu
kif ukoll
CO2-monitoring@eea.europa”
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-22 ta’ Mejju 2012.

Labels: 12
8
1
20